Dôvodová  správa
k predaju akcií obchodnej spoločnosti Slovenská autobusová doprava Liptovský Mikuláš, akciová spoločnosť  

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii priamym predajom 49 % podielu akcií obchodnej spoločnosti Slovenská autobusová doprava Liptovský Mikuláš, akciová spoločnosť so sídlom v Liptovskom Mikuláši, Štefánikova 2  a 17 % podielu akcií tejto spoločnosti.  Predaj 17 % akcií je pritom podmienený v rozhodnutí určenými odkladacími podmienkami, ktoré vychádzajú zo schválenej koncepcie privatizácie štátnych podnikov Slovenskej autobusovej dopravy. Kupujúci - spoločnosť GOTFRI spol. s r. o., Michalská 3, 811 01 Bratislava bol vybraný vo výberovom konaní na MSPNM SR.
Predkladané rozhodnutie o privatizácii vychádza z koncepcie transformácie a privatizácie štátnych podnikov Slovenskej autobusovej dopravy, ktorú schválila vláda SR svojim uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa realizuje transformácia a privatizácia štátnych podnikov Slovenskej autobusovej dopravy metódou založenia akciových spoločností s rozdelením akcií:
•	49 % akcií určených na priamy predaj,
•	51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa § 10  ods. 1 alebo 6 zákona číslo 92/1991 Zb. o podmienkach prevodu majetku štátu na iné osoby v znení neskorších predpisov.

Podľa prijatej koncepcie sa predaj akcií založených akciových spoločností SAD bude uskutočňovať s určitými špecifickými podmienkami, ktoré považujeme za potrebné uviesť v tomto materiáli z dôvodu objasnenia postupu pri rozhodnutí o predaji akcií spoločnosti Slovenská autobusová doprava Liptovský Mikuláš, akciová spoločnosť. 

Jednou z  týchto  špecifických podmienok je skutočnosť, že podľa schválenej koncepcie bude najprv predmetom predaja 49 % akcií  spoločnosti a až najskôr po uplynutí 6 mesiacov odo dňa, kedy sa nadobúdateľ 49% akcií stane akcionárom spoločnosti, bude Fond národného majetku SR môcť predať tomuto akcionárovi ďalších 7 až 17% akcií tejto akciovej spoločnosti. Právo na kúpu ďalších akcií je v koncepcii deklarované ako ”predkúpne”  právo.

Z uvedeného dôvodu má predložený návrh  rozhodnutia o privatizácii časť, týkajúcu sa predaja 49% akcií spoločnosti (časť A) a časť, týkajúcu sa predaja 17% akcií spoločnosti (časť B). Rozhodnutím vlády SR súčasne o predaji 49 % akcií aj 17 % akcií sa zabezpečí istota realizácie koncepciou umožneného ”predkúpneho”  práva na 17 % akcií pre kupujúceho 49 % akcií spoločnosti.
	
Ďalšou zo špecifických podmienok predaja akcií akciových spoločností SAD je podľa schválenej koncepcie podmienka, týkajúca sa úhrady ceny za akcie. V koncepcii je deklarovaná potreba, v priebehu 3 až 4 rokov posilniť kapitál spoločností SAD, a to vnesením   finančných prostriedkov zo strany nadobúdateľa 49 % akcií do majetku spoločnosti (teda nie financovanie potrebných investícií zo zisku vytvoreného samotnou spoločnosťou, ako sa pri predaji akcií tradične postupovalo). Na realizáciu uvedeného zámeru koncepcie boli stanovené podmienky splácania kapitálového vstupu  nadobúdateľa 49 % akcií nasledovne:

Nadobúdateľ nesplatí celú výšku kapitálového vstupu (ceny) za nadobudnuté akcie  predávajúcemu, ktorým bude Fond národného majetku SR, ale popri úhrade kúpnej ceny (na účet Fondu národného majetku SR)  bude zaviazaný k osobitnému záväzku investovať  do majetku spoločnosti. To znamená, že  časť  z navrhnutého  kapitálového vstupu  vnesie do majetku  akciovej spoločnosti formou vkladu do jej základného imania. Pritom proces vkladu kupujúceho do základného imania spoločnosti bude v zmluve o kúpe akcií s Fondom národného majetku SR dohodnutý tak, aby podiel Fondu národného majetku SR na základnom imaní spoločnosti neklesol pod 51%. Nadväzne na tieto skutočnosti je v predkladanom návrhu rozhodnutia o privatizácii navrhovaná suma vyjadrujúca kapitálový vstup, ktorý je súčtom  sumy  kúpnej ceny a výšky osobitného záväzku kupujúceho.
   
1.  Informácie o akciovej spoločnosti

Štátny podnik Slovenská autobusová doprava Liptovský Mikuláš bol zaradený do privatizácie uznesením vlády SR č. 1013 zo dňa 17.11.1999. Privatizačný projekt štátneho podniku bol predložený zakladateľom MDPT SR na MSPNM SR dňa 28.12.2000. 

Obchodná spoločnosť Slovenská autobusová doprava Liptovský Mikuláš, akciová spoločnosť so sídlom v Liptovskom Mikuláši, Štefánikova 2 (ďalej len ”spoločnosť”) bola založená v zmysle § 154 a nasl. Obchodného zákonníka na ustanovujúcom valnom zhromaždení dňa 4.12.2001 v zmysle § 171 a nasl. Obchodného zákonníka jednorázovo, schválením stanov, ako právny nástupca zrušenej Slovenskej autobusovej dopravy Liptovský Mikuláš, štátny podnik, v súlade s rozhodnutím Ministerstva pre správu a privatizáciu  národného majetku SR č. 773, spis č.: KM – 770/2001 zo dňa 11.7.2001 o privatizácii štátneho podniku.  
Spoločnosť sa člení na dva odštepné závody, a to Odštepný závod Dolný Kubín, Nábrežie Oravy 525, Dolný Kubín a Odštepný závod Ružomberok, Bystrická cesta, Ružomberok. 
Majetok spoločnosti je územne rozložený:
-	v okrese Liptovský Mikuláš, kde sa nachádzajú 2 administratívne budovy, drevená kancelária, umyváreň, nocľaháreň, čerpadlo pohonných hmôt, 2 stavby a garáž na pozemkoch o celkovej výmere 28 004 m² zastavanej plochy 
-	v okrese Ružomberok, kde sa nachádzajú 3 budovy, čerpacia stanica, prístavba čerpacej stanice, budova, trafostanica, prevádzková budova a garáž na pozemkoch o celkovej výmere 30 637 m², z toho 30 374 m²  zastavanej plochy a 263 m² ostatnej plochy 
-	v okrese Dolný Kubín, kde sa nachádza kotolňa, umyváreň vozidiel, 2 administratívne budovy, 2 garáže, lakovacia dielňa, opravárenské dielne, 2 sklady, sklad materiálu na pozemkoch o celkovej výmere výmere 29 873 m² zastavanej plochy
-	v okrese Námestovo, kde sa nachádza autobusové nástupište, opravovňa a udržovňa, garáže, prúdová umývarka, kotolňa, vrátnica, čerpacia stanica, sociálno-prevádzková budova a prúdová opravovňa na pozemkoch o celkovej výmere 32 432 m² zastavanej plochy 
-	v okrese Tvrdošín, kde sa nachádza udržovňa, umývarka úžitkových vozidiel, areál SAD-prístavba, kotolňa-uholňa, garáž, rekreačný objekt a nocovňa na pozemku o celkovej výmere 15 235 m²  zastavanej plochy, z toho 14 600 m^2 zastavanej plochy a 635 m^2 ostatnej plochy.

Ekonomická charakteristika:

Rok | 1999
Počet pracovníkov | 694
z toho : THP | 105
Výkony a mimoriadne  výnosy | 166 569
Náklady | 169 187
Disponibilný zisk | - 2 618
Export spolu | 0
Miera odpísania ZP (%) | 65,05
       
Hospodársky výsledok podniku za účtovné obdobie k 31.12.2000 predstavoval zisk 159 tis. Sk a k 31.12.2001 zisk 3 368 tis. Sk.

Údaje o  rozsahu a  štruktúre majetku  spoločnosti ku dňu vzniku (1.2.2002)  v tis. Sk:
Aktíva celkom | 214 489
stále aktíva | 169 089
- pozemky | 18 456
- budovy a stavby | 66 869

- stroje a zariadenia
- ostat. hm. inv. majetok

80 680
        3 084

obežné aktíva
- zásoby
- dlhodobé pohľadávky

42 859         
        7 613
               0

- krátkodobé pohľadávky
- finančný majetok

17 776
      17 470

ostatné aktíva                          
Cudzie zdroje
- rezervy     
- dlhodobé záväzky
- krátkodobé záväzky

2 541
      56 776 
               0                                         589 
      28 991

- bankové úvery a výpomoci | 27 196
Ostatné pasíva | 24 806

Vlastné imanie  
Základné imanie: 
z toho: 51% základného 
                    imania                                          
       49% základného 
               imania

132 907
    112 017

      57 129 

      54 888

2.  Postup posudzovania privatizačného projektu a výberu nadobúdateľa 49 % akcií obchodnej spoločnosti Slovenská autobusová doprava Liptovský Mikuláš, akciová spoločnosť so sídlom v Liptovskom Mikuláši, Štefánikova 2 

Základný privatizačný projekt podniku Slovenská autobusová doprava Liptovský Mikuláš, štátny podnik bol po posúdení odbornými útvarmi MSPNM SR prerokovaný v pracovnej komisii dňa 31.5.2001. Na základe záverov pracovnej komisie bolo dňa 11.7.2001 vydané rozhodnutie o privatizácii podniku založením akciovej spoločnosti, s rozdelením akcií: 51% dočasné ponechanie vo Fonde národného majetku SR do realizácie rozhodnutí o privatizácii vydaných podľa  § 10 ods. 1 alebo 6 zákona  a  49 % priamy predaj na  základe  rozhodnutia  podľa § 10 ods. 1 zákona záujemcovi, ktorého vyberie MSPNM SR vo výberovom konaní. Základný privatizačný projekt podniku bol spolu s rozhodnutím o privatizácii podniku odstúpený dňa 16.7.2001 na Fond národného majetku SR na realizáciu (založenie akciovej spoločnosti). Po oznámení Fondu národného majetku SR na MSPNM SR, že akciová spoločnosť Slovenská autobusová doprava Liptovský Mikuláš, akciová spoločnosť vznikla ku dňu 1.2.2002 a  po predložení všetkých dokladov, potrebných pre oslovenie záujemcov o  privatizáciu 49 % akcií spoločnosti na predloženie ich ponúk do výberového konania, pristúpilo MSPNM SR k príprave výberového konania pre výber nadobúdateľa 49 % akcií predmetnej spoločnosti.
Ministerstvo evidovalo nasledovné podnety na kúpu 49 % akcií obchodnej spoločnosti Slovenská autobusová doprava Liptovský Mikuláš, akciová spoločnosť:
1.   Connex Transport AB, Švédsko, v zastúpení Connex Transport – ONYX ČR,  Arbesovo  námestie 7, 150 00  Praha 5
  Predložený dňa 8.11.2000 
2.   Stredoslovenská dopravná spoločnosť, s.r.o., Skalická cesta 17, 831 02  Bratislava, 
  Predložený dňa 4.1.2001 
3.    EUROBUS-INVEST REGIONALIS, Akácfa u. 20, 1072 Budapest    
 Predložený dňa 24.5.2002 
4.    ČSAD Třinec, a. s., Staré Město 93, 739 61  Třinec           
 Predložený dňa 22.12.2000 
5.    EX-COM, s.r.o., Borovianska cesta 39, 960 01  Zvolen 
 Predložený dňa 30.5.2001 
6.    Jaroslav Šebest, ŠLN 20, 977 01  Brezno
       Predložený dňa 4.3.2002
7.	Liptovsko-oravská autobusová doprava, s.r.o., Ul. 29. augusta, 038 52 Sučany           Predložený dňa 19.3.2001                                              
8.	NOZ VCD ZO Lipt. Mikuláš-232, Štefánikova 2, 031 01  Liptovský Mikuláš
       Predložený dňa 6.6.2001
9.    M + K, s.r.o., Námestie Slobody 5, 974 01  Banská Bystrica
 Predložený dňa 23.1.2001
10.    Bystrická dopravná spoločnosť, a. s., ČSA 23, 974 01  Banská Bystrica 
       Predložený dňa 18.2.2002
11.    RUTSCHEK CONSULTING, s.r.o., Šancova 106, 831 04  Bratislava
       Predložený dňa 18.10.2001
12.    North Slovakia Camion, s.r.o., Nábrežie Oravy 534/6, 026 01  Dolný Kubín
       Predložený dňa 21.5.2001
13.    Österreichische Postbus AG, Prinz-Eugen-Strasse 8-10, A-1040 Wien
       Predložený dňa 28.8.2001
14.     BLAGUSS Reisen GmbH, Richard Strauss-Strasse 32, A-1230 Wien
Predložený dňa 17.4.2002
15.     Dr. Richard Verkehrsbetrieb KG, Stromstrasse 11, A-1201 Wien
       Predložený dňa 20.2.2002
16.  JUDr. Ján Havlát, právny zástupca Havlát&Partners, Rudnayovo námestie 1, 811 01  Bratislava
       Predložený dňa 17.4.2002

Ministerstvo písomne oslovilo všetkých známych záujemcov o kúpu 49 % akcií obchodnej spoločnosti Slovenská autobusová doprava Liptovský Mikuláš, akciová spoločnosť so žiadosťou o  doplnenie ich podnetov pre potreby výberového konania. Ponuku do výberového konania predložili nasledovné spoločnosti:
1.	RUTSCHEK CONSULTING, s.r.o., Šancová 106, 831 04  Bratislava            
2.	M + K, s.r.o., Námestie Slobody 5, 974 01  Banská Bystrica
3. Bystrická dopravná spoločnosť, a. s.,  ČSA 23, 974 01  Banská Bystrica
4.  GOTFRI spol. s r. o., Michalská 3, 811 01  Bratislava
Komisia MSPNM SR pre vyhodnotenie a  odporučenie najvhodnejšieho návrhu  nadobúdateľa 49 % akcií obchodnej spoločnosti Slovenská autobusová doprava Liptovský Mikuláš, akciová spoločnosť, zriadená ministerkou pre správu a  privatizáciu národného majetku, (ďalej len „výberová komisia“) posúdila predložené  návrhy v dňoch 30.5., 3.6. a 19.6.2002. Dňa 30.5.2002 boli otvorené obálky s ponukami záujemcov a posúdené, či ponuky obsahujú všetky požadované náležitosti. Dňa 3.6.2002 výberová komisia hodnotila ponuky troch záujemcov, ktorí splnili podmienky výberového konania. Po vyhodnotení týchto ponúk výberová komisia dospela k záveru, že predmetných troch záujemcov je potrebné ešte vyzvať na doplnenie podnikateľského zámeru v časti riešenia spôsobu a financovania obnovy vozidlového parku a doplnenie profilu firmy o preukázanie jej prípadných skúseností v prevádzkovaní osobnej autobusovej dopravy resp. deklarovanie schopností a spôsobu zabezpečenia funkčnosti verejnej dopravy a obslužnosti územia. Dňa 19.6.2002 komisia posúdila doplnené zámery a informácie, ako aj komplexne ponuky dotknutých záujemcov a odporučila nového nadobúdateľa 49 % akcií spoločnosti SAD Liptovský Mikuláš, a.s. na schválenie vláde SR.
Hodnotenie ponúk záujemcov a závery výberovej komisie:
Záujemca – spoločnosť RUTSCHEK CONSULTING, s.r.o., Bratislava nesplnila podmienky výberového konania, nakoľko nepredložila požadovaný doklad o finančnom krytí kúpnej ceny (predložila len podmienený úverový prísľub banky na poskytnutie finančných prostriedkov, ak bude spoločnosť v privatizácii úspešná). Z tohto dôvodu bola spoločnosť RUTSCHEK CONSULTING, s.r.o. z ďalšieho hodnotenia vylúčená. 
Záujemca - spoločnosť M + K, s.r.o., Banská Bystrica splnila podmienky výberového konania. Spoločnosť navrhla za nadobudnutie 49 % akcií spoločnosti SAD Liptovský Mikuláš, a.s. celkový kapitálový vstup (cenu) vo výške 55 mil. Sk, prvú splátku kúpnej ceny (pre Fond národného majetku SR) vo výške 286 tis. Sk a realizáciu zostávajúcej časti kapitálového vstupu na navýšenie základného imania spoločnosti v piatich navýšeniach základného imania pričom prvú splátku na navýšenie ZI navrhla do 30 dní od podpisu kúpnej zmluvy a ďalšie splátky rovnomerne na ďalšie štyri roky – do roku 2006. Spoločnosť predložila stručný podnikateľský zámer, ktorý na základe vyzvania doplnila a rozpracovala o navrhované spôsoby a zdroje financovania obnovy vozidlového parku. Podnikateľský zámer možno hodnotiť ako dobrý. Ďalej spoločnosť predložila svoj stručný profil. Jedná sa o spoločnosť založenú za účelom  účasti na privatizácii subjektov, vzniknutých z bývalých štátnych podnikov ČSAD, ktorej dvaja spoločníci majú odbornosť, pracovali v riadiacich funkciách v doprave a v súčasnosti podnikajú v doprave. Spoločnosť vlastní obchodný podiel a finančné účasti v spoločnosti GRANUSAN, s.r.o. Zvolen, ktorá je spoločným podnikom s AUTOSAN S.A., Sanok, Poľsko (výrobca autobusov). Výberová komisia bola však upozornená na skutočnosti, súvisiace s riadiacou činnosťou spoločníkov z minulého obdobia, ktoré spochybnili prípadný výber spoločnosti M + K, s.r.o. Banská Bystrica ako nadobúdateľa akcií spoločnosti SAD Liptovský Mikuláš, a.s..
Záujemca – spoločnosť Bystrická dopravná spoločnosť, a.s., Banská Bystrica splnila podmienky výberového konania. Za nadobudnutie 49 % akcií SAD Liptovský Mikuláš, a.s. ponúkla celkový kapitálový vstup (cenu) vo výške 61 mil. Sk, prvú splátku (pre FNM SR) 317 tis. Sk a realizáciu zostávajúcej časti kapitálového vstupu na navýšenie základného imania spoločnosti v štyroch navýšeniach, prvé do konca roku 2002 a posledné do marca 2005. Spoločnosť predložila svoj podnikateľský zámer na prevádzkovanie SAD Liptovský Mikuláš, a.s., ktorý komisia žiadala doplniť a konkretizovať spôsob a prípadné finančné zdroje predpokladanej modernizácie a obnovy vozidlového parku. Predmetná požiadavka bola zo strany spoločnosti splnená. Hlavným predmetom činnosti spoločnosti je nepravidelná autobusová doprava a nákladná cestná doprava. Jeden z členov spoločnosti disponuje osvedčením o odbornej spôsobilosti na vykonávanie autobusovej dopravy a výkonní manažéri spoločnosti majú podľa predloženého profilu firmy viacročnú prax v riadiacich funkciách v rámci bývalej ČSAD.
Záujemca – spoločnosť GOTFRI spol. s r. o., Bratislava splnila podmienky výberového konania. Za nadobudnutie 49 % akcií spoločnosti SAD Liptovský Mikuláš, a.s. ponúkla celkový kapitálový vstup (cenu) vo výške 55 mil. Sk, prvú splátku kúpnej ceny (pre FNM SR) vo výške 286 tis. Sk a zostávajúcu časť kapitálového vstupu na navýšenie základného imania spoločnosti navrhuje realizovať v dvoch navýšeniach ZI, prvú splátku na navýšenie ZI do 10 dní od podpisu kúpnej zmluvy a poslednú v roku 2003. Spoločnosť predložila svoj podnikateľský zámer a na základe vyzvania ho doplnila o podrobné rozpracovanie spôsobu obnovy vozidlového parku a jej predpokladané finančné zabezpečenie. Po doplnení možno podnikateľský zámer spoločnosti hodnotiť ako kvalitný. Odborné a kvalifikované riadenie verejnej autobusovej dopravy chce spoločnosť zabezpečiť zmluvným vzťahom s terajším odborne zdatným vrcholovým manažmentom SAD Liptovský Mikuláš, a.s. (k ponuke je priložené osvedčenie o odbornej spôsobilosti Ing. Hološa – predsedu predstavenstva SAD Liptovský Mikuláš, a.s.).
Výberová komisia na základe hlasovania, väčšinou hlasov jej členov odporučila ako budúceho nadobúdateľa 49 % akcií obchodnej spoločnosti Slovenská autobusová doprava Liptovský Mikuláš, a.s. spoločnosť GOTFRI spol. s r. o., Michalská 3, Bratislava.  
Spoločnosť GOTFRI spol. s r. o., Bratislava si, v zmysle schválenej koncepcie privatizácie štátnych podnikov SAD a listu MSPNM SR, ktorým bola vyzvaná na predloženie svojej ponuky do výberového konania, uplatnila aj  ”predkúpne”  právo na kúpu ďalších 17 % akcií spoločnosti SAD Liptovský Mikuláš,  a.s.. Tieto  akcie  môžu byť  podľa  schválenej  koncepcie predávané najskôr 6 mesiacov od vstupu nadobúdateľa 49 % akcií do spoločnosti a  najneskôr do 6 mesiacov od splnenia všetkých záväzkov kupujúceho z  kúpnej zmluvy uzatvorenej s Fondom národného majetku SR na kúpu 49 % akcií. Cena 1 akcie pri predaji  17 % podielu akcií je rovnaká ako cena za 1 akciu pri predaji 49 % podielu akcií spoločnosti, tak, ako bola dohodnutá s kupujúcim. 
Spoločnosť GOTFRI spol. s r. o., Bratislava predložila v rámci svojej identifikácie aj zmluvu o nájme nebytových priestorov zo dňa 27.5.2002, podľa ktorej nájomca – spoločnosť GOTFRI, s.r.o., Rezedova č. 1, 821 02  Bratislava 2 si prenajal nebytové priestory na Rezedovej ulici č. 1 v Bratislave. Na základe tejto skutočnosti sa bude meniť výpis z obchodného registra spoločnosti v časti sídla spoločnosti. Uvedená zmena bude následne premietnutá do vydávaného rozhodnutia o privatizácii, po predložení relevantného dokladu.

ZÁVER:

Ministerstvo pre správu a  privatizáciu národného majetku Slovenskej republiky navrhuje vláde Slovenskej republiky vydať rozhodnutie o  privatizácii 49 %  podielu  akcií a 17 % podielu akcií (s odkladacími podmienkami) obchodnej spoločnosti Slovenská autobusová doprava Liptovský Mikuláš, akciová spoločnosť priamym predajom  spoločnosti GOTFRI spol. s r. o., Michalská 3, 811 01  Bratislava.   

PRÍLOHY